A Bizottság 468/94/EK rendelete
(1994. március 2.)
a mezőgazdasági termékek ökológiai termeléséről, valamint a mezőgazdasági termékeken és élelmiszereken erre utaló jelölésekről szóló 2092/91/EGK rendelet VI. mellékletének módosításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a legutóbb a 2608/93/EGK bizottsági rendelettel [1] módosított, a mezőgazdasági termékek ökológiai termeléséről, valamint a mezőgazdasági termékeken és élelmiszereken erre utaló jelölésekről szóló, 1991. június 24-i 2092/91/EGK tanácsi rendeletre [2] és különösen annak 13. cikkére,
mivel a 2092/91/EGK rendelet 16. cikkének (5) bekezdése szerint, a rendelet VI. mellékletének megállapítását követő 12 hónap elteltével a VI. mellékletben nem szereplő anyagok felhasználása semmilyen formában nem megengedett, akkor sem, ha azok a meglévő nemzeti rendelkezések szerint korábban engedélyezettek voltak;
mivel egyes tagállamok úgy ítélték meg, hogy egyes termékeket fel kell venni a VI. mellékletbe, és erre irányuló kérelmet nyújtottak be a Bizottságnak;
mivel e kérelmekből kitűnt, hogy egyes nem mezőgazdasági eredetű összetevők nélkülözhetetlenek bizonyos élelmiszerek megfelelő előállításához, illetve tartósításához; mivel ezek a vegyületek a természetben is igen gyakran előfordulnak;
mivel e kérelmekből kitűnt, hogy egyes, a Közösségben ökológiai termelés keretében elegendő mennyiségben nem termelt mezőgazdasági termékeket a VI. melléklet C. részébe fel kell venni, ugyanakkor más termékeket pedig törölni kell;
mivel az e rendeletben előírt intézkedések összhangban vannak a 2092/91/EGK rendelet 14. cikkében említett bizottság véleményével,
ELFOGADTA EZT A RENDELETET:
1. cikk
A 2092/91/EGK rendelet VI. melléklete az e rendelet mellékletében foglaltak szerint módosul.
2. cikk
Ez a rendelet az Európai Közösségek Hivatalos Lapjában való kihirdetését követő 15. napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 1994. március 2-án.